
KLAIPĖDOS RAJONO SAVIVALDYBĖS 
NEVYRIAUSYBINIŲ ORGANIZACIJŲ TARYBOS
2026-09-21 POSĖDŽIO 
PROTOKOLAS
2026-09-22 Nr. A6-518 
Posėdžio data: 2026 m. rugsėjo 21 d.
Pradžia 15.00 val., pabaiga 16.20 val.
Posėdžio vieta: mišrus (Gargždų kultūros centro Gintaro salė).
Posėdžio dalyviai:
[bookmark: _Hlk205884476][bookmark: _Hlk205884456]Klaipėdos rajono savivaldybės (toliau – Savivaldybės) nevyriausybinių organizacijų tarybos (toliau – NVO tarybos) nariai: Savivaldybės vicemerė Violeta Riaukienė, Savivaldybės tarybos narė Monika Ruškytė, Savivaldybės tarybos narė Loreta Piaulokaitė-Motuzienė, Gargždų atviro jaunimo centro direktorė Agnė Adomaitė, Gargždų  m. pagyvenusių žmonių klubo „Užuovėja“ pirmininkė Janina Vaičienė, Klaipėdos rajono savivaldybės Jono Lankučio viešosios bibliotekos direktorė Aurelija Butkutė-Norkevičienė, Lapių bendruomenės centro pirmininkė Laima Karbauskienė, Klaipėdos rajono Agluonėnų seniūnijos bendruomenės pirmininkė Alina Žilienė, Jakų bendruomenės centro pirmininkas Kęstutis Dvarionas, Drevernos bendruomenės pirmininkė Lina Strumylienė, Gropiškių kaimo bendruomenės pirmininkė Grita Bakutė (nuotoliu), VšĮ „Revilita“ vadovė Rekvita Bagdonienė (nuotoliu), Klaipėdos rajono jaunimo organizacijos „Alterno“ atstovė Emilija Dirgėlaitė (nuotoliu).

         Posėdžio pirmininkas – Jakų bendruomenės centro pirmininkas Kęstutis Dvarionas.
Posėdžio sekretorė − Savivaldybės Kultūros skyriaus patarėja Jūratė Dobrovolskienė.
Posėdžio medžiagą fiksavo: -
[bookmark: _Hlk95736932][bookmark: _Hlk192234781]Posėdžio darbotvarkė:
1. Dėl rekomendacijos Savivaldybės tvarkos aprašuose nusimatyti NVO žymos reikalavimą; 
2. Dėl Savivaldybės planuojamo Klaipėdos rajono bendruomenių ir NVO apdovanojimo renginio; 
3. Dėl Lietuvos vietos bendruomenių sambūryje „Idėjos, jungiančios Lietuvą“ aptartos informacijos; 
4. Dėl Savivaldybės NVO tarybos nario delegavimo į VRM renginį „Aktyvus pilietis – stipri valstybė 2026“;
5. Kiti klausimai. 

	1. SVARSTYTA. Rekomendacija Savivaldybės tvarkos aprašuose nusimatyti NVO žymos reikalavimą. 
K. Dvarionas informavo posėdžio dalyvius, kad posėdyje dalyvauja 13 Savivaldybės NVO tarybos narių, kvorumas yra ir supažindinęs posėdžio dalyvius su posėdžio darbotvarke pasiūlė ją tvirtinti. Darbotvarkei pritarta vienbalsiai. 
J. Dobrovolskienė informavo, kad tikslinga nuo Savivaldybės NVO tarybos parengti rekomendaciją Savivaldybės tvarkos aprašuose, reglamentuojančiuose NVO dalyvavimą, finansavimą, projektų teikimą ir vertinimą bei kitus su nevyriausybinėmis organizacijomis susijusius procesus, numatyti NVO žymos (statuso) reikalavimą, kaip vieną iš organizacijos statuso identifikavimo ir patikros kriterijų. NVO žymos taikymas užtikrintų aiškesnį ir vienodesnį nevyriausybinių organizacijų identifikavimą, sudarytų sąlygas nuosekliai taikyti teisės aktuose nustatytus NVO statuso kriterijus bei sumažintų skirtingo teisės aktų interpretavimo ir taikymo riziką. Tai taip pat prisidėtų prie skaidresnio ir objektyvesnio NVO dalyvavimo savivaldybės vykdomose finansavimo, konsultavimosi ir bendradarbiavimo procedūrose.
Toks reglamentavimas sudarytų prielaidas vienodai taikyti NVO statuso nustatymo praktiką, užtikrintų didesnį procedūrų aiškumą pareiškėjams ir savivaldybės administracijai bei padėtų tinkamai įgyvendinti teisės aktuose nustatytus reikalavimus NVO atžvilgiu.

NUTARTA (vienbalsiai). Teikti rekomendaciją Savivaldybės tvarkos aprašuose nusimatyti NVO žymos reikalavimą.

2. SVARSTYTA. Savivaldybės planuojamo Klaipėdos rajono bendruomenių ir NVO apdovanojimo renginio.
J. Dobrovolskienė informavo, kad su Savivaldybės vadovybe aptartas planuojamas Klaipėdos rajono bendruomenių ir NVO apdovanojimo renginys, kurio organizavimui vadovybė pritarė. Kaip vienas iš galimų variantų siūloma renginį organizuoti lapkričio 17 d. 17.00–20.00 val. Gargždų kultūros centre (Kopų salėje), numatant apie 80 dalyvių. Renginio metu planuojama įteikti apie 15 apdovanojimų, juos grupuojant pagal tematiką, įtraukti interaktyvias veiklas, bendruomenių gerosios patirties ir įgyvendintų projektų pristatymus. Nominacijos būtų derinamos atskirai. Taip pat aptarti dalyvavimo formato klausimai bei preliminari renginio vedėjo kandidatūra. Pasiūlytas kitas galimas variantas – renginį organizuoti 2027 m. pradžioje, jį skiriant 2027 m. Vietos bendruomenių metų renginių atidarymui. NVO taryba informuota, kad reikalingas sprendimas dėl renginio datos, formato ir pagrindinės koncepcijos. Posėdžio dalyviai diskutavo, kad tikslinga renginį organizuoti lapkričio 17 d., pristatymo gairėms pritarta.
V. Riaukienė pasidžiaugė, kad tai turėtų būti gražus, metus apibendrinantis renginys. Kultūros skyriui pavesta koordinuoti tolesnį jo organizavimą. Taip pat metų pabaigoje tikslinga surinkti įvairias bendruomenių iniciatyvas, jomis dalintis ir viešinti.
Taip pat diskutuota dėl jaukesnio ir neformalesnio renginio formato, siejant jį su 2027 m. Vietos bendruomenių metais. Pasiūlyta renginį organizuoti kaip bendruomenių sąskrydį, skirtą neformaliam bendravimui, bendrystei ir bendruomenių telkimui. Aptarta galimybė renginį organizuoti gegužės mėnesio viduryje (gegužės 21 arba 22 d.), kaip preliminari renginio vieta pasiūlyta sodyba „Strykis“ Drevernoje. Pasiūlymui pritarta vieningai, taip pat pasiūlyta į renginio organizavimo grupę įtraukti aktyvių bendruomenių atstovus.
K. Dvarionas akcentavo, kad planuojami renginiai turėtų prisidėti prie Savivaldos ir NVO dialogo stiprinimo, bendradarbiavimo, bendrų iniciatyvų įgyvendinimo ir abipusių ryšių kūrimo.

NUTARTA:
1. Pritarti Klaipėdos rajono bendruomenių ir NVO apdovanojimo renginiui bei siūlyti jį organizuoti lapkričio 17 d. Gargždų kultūros centre.
2. Inicijuoti bendruomenių sąskrydžio organizavimą 2027 m. gegužės mėnesio viduryje, į renginio organizavimo ir pasirengimo procesą įtraukiant aktyvių bendruomenių atstovus.

3. SVARSTYTA. Lietuvos vietos bendruomenių sambūryje „Idėjos, jungiančios Lietuvą“ aptarta informacija.
J. Dobrovolskienė informavo, kad 2026 m. rugsėjo 18 d. ji kartu su Klaipėdos rajono savivaldybės Agluonėnų seniūnijos seniūne Laima Tučiene, seniūnės patarėja Alina Žiliene dalyvavo Lietuvos vietos bendruomenių sambūryje „Idėjos, jungiančios Lietuvą“. Sambūrio metu buvo aptariama valstybės ir bendruomenių bendrakūra, pristatomos bendruomeninių organizacijų patirtys, iniciatyvos ir idėjos, galinčios prisidėti prie Lietuvai svarbių sprendimų.
Ypatingas dėmesys diskusijų metu skirtas 2027 m., paskelbtiems Vietos bendruomenių metais, jų programos rengimui ir numatomoms įgyvendinimo veikloms. Taip pat aptarti Lietuvos diasporos politikos ir bendradarbiavimo su užsienio lietuvių bendruomenėmis klausimai, dalintasi bendruomenių veiklos patirtimis, gerosiomis praktikomis, sėkmės istorijomis bei bendruomeniškumą ir gyventojų įsitraukimą skatinančiomis iniciatyvomis.
Klaipėdos rajono savivaldybės atstovai dalyvavo diskusijose, dalijosi NVO politikos formavimo ir įgyvendinimo patirtimi, aptarė aktualius bendradarbiavimo su nevyriausybinėmis organizacijomis klausimus bei susipažino su planuojamomis veiklomis, skirtomis pasirengti 2027 m. Vietos bendruomenių metų minėjimui. 
NVO tarybos nariams pristatytos Vietos bendruomenių metų minėjimo plano priemonės, numatomos trijose pagrindinėse srityse: viešinimo, identiteto ir bendruomenių telkimo, mokymų, konferencijų bei edukacijų. Viešinimo srityje numatoma informacijos sklaida LRT kanaluose, Vidaus reikalų ministerijos ir kituose informaciniuose šaltiniuose; identiteto ir telkimo srityje – Vietos bendruomenių dienos įtvirtinimas kaip atmintinos dienos, metų ženklo ir pašto ženklo sukūrimas, atidarymo bei bendruomenes telkiančių renginių organizavimas. Taip pat numatyti mokymų ciklai vietos bendruomenių lyderiams, bendruomeninio dialogo veiklos, piliečių forumai ir kitos edukacinės veiklos. Priemonių įgyvendinimas numatytas 2027 m. I–IV ketvirčiais, įtraukiant valstybės institucijas, savivaldybes ir kitus socialinius partnerius.
NVO tarybos nariai diskutavo, kaip galėtų prisidėti prie planuojamų veiklų ir priemonių įgyvendinimo. 
M. Ruškytė pristatė galimybes stiprinti ryšius su Lietuvos diaspora ir plėtoti bendradarbiavimą su užsienio lietuvių bendruomenėmis, akcentuojant bendrų veiklų ir iniciatyvų organizavimą su Klaipėdos rajono bendruomenėmis. Kaip galimos bendradarbiavimo formos įvardytas kalbų mokymasis, knygų mainai, kultūrinės ir edukacinės veiklos bei aktyvių bendruomenių narių tarpusavio bendravimas ir gerosios patirties dalijimasis.
K. Dvarionas pristatė pasirengimo galimoms grėsmėms idėją, kurią planuojama teikti konkursui „Tavo idėjai“. Idėja orientuota į radijo stotelių tinklo plėtrą Klaipėdos rajone, siekiant, sutrikus įprastoms ryšio priemonėms, užtikrinti informacinį ryšį su Klaipėdos rajono bendruomenėmis ir sudaryti galimybę operatyviai perduoti svarbią informaciją galimų grėsmių ar ekstremaliųjų situacijų atvejais.

NUTARTA. Susipažinta su informacija apie Vietos bendruomenių metų minėjimo plano veiklas ir galimas iniciatyvas.

4. SVARSTYTA. Savivaldybės NVO tarybos nario delegavimo į LR vidaus reikalų ministerijos renginį „Aktyvus pilietis – stipri valstybė 2026“.
J. Dobrovolskienė informavo, kad gautas raštas, kuriuo prašoma deleguoti Savivaldybės NVO tarybos narį spalio 8 d. dalyvauti LR vidaus reikalų ministerijos renginyje „Aktyvus pilietis – stipri valstybė 2026“. Renginio dalyviai, kartu su akademinės bendruomenės, vidaus reikalų ministerijos atstovais ir kolegomis iš kitų savivaldybių bus kviečiami diskutuoti renginio programoje pateiktomis temomis (bendruomenių svarba, jų kūrimosi skatinimas bei visuomenės ir bendruomenių atsparumo skatinimas). Vieningai sutarta, kad renginyje dalyvaus Savivaldybės NVO tarybos pirmininkas Kęstutis Dvarionas.

NUTARTA. Deleguoti Savivaldybės NVO tarybos pirmininką Kęstutį Dvarioną dalyvauti renginyje „Aktyvus pilietis – stipri valstybė 2026“.

5. SVARSTYTA. Kiti klausimai.
J. Dobrovolskienė priminė, kad Kupiškio rajono savivaldybės nevyriausybinių organizacijų taryba, siekdama stiprinti bendradarbiavimą tarp nevyriausybinio sektoriaus dalyvių bei skatinti patirties ir gerųjų praktikų mainus, kviečia Lietuvos Respublikos savivaldybių NVO tarybas stiprinti užmegztus ryšius Zarasuose ir atvykti į antrąjį susitikimą 2026 m. spalio 1 d. Kupiškyje.
Po diskusijos suderinta, kad Klaipėdos rajono savivaldybės NVO tarybai atstovaus Loreta Piaulokaitė-Motuzienė ir Gargždų atviro jaunimo centro direktorė Agnė Adomaitė. 
J. Dobrovolskienė apžvelgė Interreg VI-A Latvijos ir Lietuvos programos 2021–2027 m. projekto „Gebėjimų stiprinimas ir nevyriausybinių organizacijų veiklos internacionalizavimas Liepojos mieste ir Klaipėdos rajone“ įgyvendinimą. Pristatytos projekto veiklos, skirtos stiprinti NVO organizacinius gebėjimus, tarptautinį bendradarbiavimą, atsparumą ir tvarumą bei paramos pritraukimo galimybes. Informuota apie parengtą Klaipėdos rajono NVO sektoriaus analizę, atliktas fokusinių grupių diskusijas ir bendruomenių apklausą bei planuojamą NVO augimo inkubatoriaus veiklą. Numatyta atrinkti 20 organizacijų į du šešių mėnesių trukmės inkubatoriaus ciklus. NVO tarybos nariai paraginti domėtis projekto veiklomis ir dalyvauti organizuojamuose renginiuose.

NUTARTA. Informacija išklausyta.

Posėdžio pirmininkas  						Kęstutis Dvarionas

Posėdžio sekretorė							Jūratė Dobrovolskienė


